*Zuifu-bòà záyi kpáa' wó nuu à leeà *Paki láà à bha' bhɔ' bhɔ lià, le Yesu' tɔnng' *Zelizalɛm le. *
É sɔɔ' *Aatana-kwìì kpáa' nuu péng bhi láà à gi, e dîlibò ni bháábò ni tìnìng lóódɔ-mɛ̀ɛ̀bò, ninà wɛ́i faiboo-mɛ̀ɛ̀bò ta' bhi,
le é bhɛɛ́ɛ́ ke kpai bhɔ', le é à to' sàbhiliwɛ́ɛ́á, le é àng tó kɛɛ' à gá Aatana-kwìle bhi, ninà bháábò ni dîlibò láà à tóá, le é wɛ́i faiboo-mɛ̀ɛ̀bòà wɛ́i mɛ́sɛn wɛin', le é àngbhà táabhɛlɛbò lébhuola',
le é wɩɩ' tìnìng lóódɔ-mɛ̀ɛ̀bò nɛ̀ ye:
Kà gó nà pɔɔnbò láà à gá bhɛ́ kwɛi, ke kao n nɛà kwíi é à tó lóódɔ̀i-kwììa.
Yesu' à kɛɛ' kwɛi, le àbhà *kàlengbò zʋʋ' zana' wo:
à bɛɛn ké zɛyèa Aatana-à sɛ́ikwɛ́ gi fɔ́ɔ́lé wo:
Aatana, ibhà kwíi láà à-wùn yànyàn ké n tà miniminiyèa.
Kɛ́ le *Zuifu-bò' à bhàgilawo' wo:
I sɔ́n-mɛ̀ɛ̀' kɛɛà ko yàànlé, le ko à gànnuà à bhà ko:
ile í à kɛ̀ɛ̀ kwɛi-mɛ̀ɛ̀a le?
Le Yesu' à yoobɔ' àng gɔ̀n ye:
Kà Aatana-kwìì é à wí-le wo bhee, ke án kwii à dɔ dɛ́ɛ woá yáángɛɛn yakaá.
É à pe' kwɛi, le Zuifu-bò' wɩɩ' wo:
Wó kwee kuà-yisɛ-ni-wɛ́ɛ́-saado kɛɛ' *Aatana-kwìì' à dɔyè bhà é la ò, ile í mɔɔà àle dɔ dɛ́ɛ woá yáángɛɛn yakaá è?
Kɛ́ Yesu' nùù e leng kwîi' é à bhà láà àle tò Aatana-kwììa-wùn peà le.
A-wùn gi, é go' gɔɔ̀le dɔ̀ya ke è zana, le àbhà *kàlengbò zʋʋ' zana' é à pe' wo' fɔ́ɔ́lé ye:
é Aatana-kwìì dɔ dɛ́ɛ woà yáángɛɛn yakaá láà à-wùn-a le.
Wúnbò' é bɛɛnzɛyèa Aatana-à sɛ́ikwɛ́ gi Yesu-wùn gi, ni à lekini' wʋʋbò' pe' àng yàànlé láà, à tó' nù- bhɔi àng gi mai bhà àle gi le.
Yesu' nuu *Paki fɛ́ɛti bhà *Zelizalɛm tée' gi láà, e nuu sɔ́n-wùnbò kɛɛà ziàn bhaamɛ̀ɛ̀bò yàànlé.
Ale kɛɛ le mɛ̂ɛ kpe' kpɔ' à-wùn lé bha láà à bhà le.
Kɛ́ Yesu leng-le kpɔ́yè àa nuu àng lé, atoosiwo e nuu àng tó dɔn-à kpákpálé.
Sánni wò nù pe wó gie à nɛ̀ bhaamɛ̀ɛ̀bò sɔng pé, ke ya woo bo àng gwílé-wùn tó dɔn-á, atoosiwo wún' é nuu bhaamɛ̀ɛ̀ zowɛ́ɛ́ pé, e nuu à tó dɔn-à e lengá.